

ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՍԵՊՏԵՄԲԵՐԻ 22-Ի N 1615-Ն ԵՎ 2015 ԹՎԱԿԱՆԻ ՄԱՐՏԻ 19-Ի N 596-Ն ՈՐՈՇՈՒՄՆԵՐՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ
Իրավական ակտի ընդունման անհրաժեշտությունը
Նախագծի ընդունման անհրաժեշտությունը պայմանավորված է ոչ ռեզիդենտ կազմակերպությունների կազմակերպչական կարողությունները շինարարական ծրագրերում ներգրավելու և ընդհանուր պլանավորման, կազմակերպման ու համակարգման գործառույթները շինարարական աշխատանքների անմիջական կատարումից տարանջատելու պահանջով։ Կարգավորումը վերաբերում է այն կազմակերպություններին, որոնք չունեն օտարերկրյա լիցենզիա կամ համապատասխան գործունեության իրավունքը հավաստող փաստաթուղթ՝ «Լիցենզավորման մասին» օրենքի 7-րդ հոդվածի 6.1-ին կամ 6.2-րդ մասի մեխանիզմից օգտվելու համար։ Նրանց կողմից լիցենզավորման ենթակա աշխատանքների փաստացի կատարումը չի թույլատրվում առանց համապատասխան իրավունքի։ Նման մոդելը կիրառելի է նաև խոշոր և տեխնիկապես բարդ ծրագրերում, սակայն այդ հատկանիշները չեն սահմանափակում կարգավորման կիրառման շրջանակը։
Ընթացիկ իրավիճակը և խնդիրները
Կառավարության 2023 թվականի սեպտեմբերի 22-ի N 1615-Ն որոշման հավելվածի 3-րդ գլուխը չի առանձնացնում գլխավոր կապալառուի կազմակերպչական ծառայությունները։ Քաղաքացիական օրենսգրքի 704-րդ հոդվածով ենթակապալառուներ ներգրավելու հնարավորությունը չի վերացնում լիցենզավորման պահանջները։ Միաժամանակ 2015 թվականի մարտօ 19-ի N 596-Ն որոշման ձևերում գլխավոր կապալառուի լիցենզիայի տվյալներ պահանջող դաշտերը և որոշ տվյալներ չլրացնելու ընդհանուր հղումները պետք է համապատասխանեցվեն նոր բացառությանը։


Իրավական հիմքը
Կարգավորման հիմքն են «Քաղաքաշինության մասին» օրենքի 10-րդ հոդվածի 1-ին մասի 11-րդ, 12-րդ և 22-րդ կետերը՝ «Լիցենզավորման մասին» օրենքի 43-րդ հոդվածի 2-րդ մասի աղյուսակի 17-րդ բաժնի 6-8-րդ կետերի հետ համակցությամբ։ Փաստացի կատարողների նկատմամբ պահպանվում են «Քաղաքաշինության մասին» օրենքի 21-րդ հոդվածի և 30 նոյեմբերի 2023 թվականի N 2106-Ն որոշման պահանջները, ինչպես նաև օրենքով ու միջազգային պայմանագրերով նախատեսված՝ գործունեության իրավունքի այլ հիմքերը։ Օտարերկրյա անձանց նկատմամբ կիրառելի են նաև «Լիցենզավորման մասին» օրենքի 7-րդ հոդվածի և դրա հիման վրա ընդունված N 79-Ն որոշման համապատասխան դրույթները։
Կարգավորման նպատակը և բնույթը
Նախագծով 2023 թվականի սեպտեմբերի 22-ի N 1615-Ն որոշման հավելվածը լրացվում է 12.1-ին կետով։ Բացառությունը վերաբերում է կառուցման կամ վերակառուցման աշխատանքների ընդհանուր պլանավորմանը, կազմակերպմանը և համակարգմանը։ Այն կիրառվում է առանց անհատական թույլտվության՝ միայն Հարկային օրենսգրքի 22-րդ հոդվածի իմաստով ոչ ռեզիդենտ կազմակերպության նկատմամբ և օտարերկրյա լիցենզիայի կամ համապատասխան իրավունքը հավաստող փաստաթղթի բացակայության դեպքում։ Այդ փաստաթուղթն ունեցող անձի՝ ճանաչման կամ թույլտվության համար չդիմելը բացառության հիմք չէ։ Ռեզիդենտ կազմակերպությունները շարունակում են գործել ընդհանուր կարգով։ Լիցենզավորման ենթակա աշխատանքներն անձամբ կարող են կատարվել միայն համապատասխան իրավունքի առկայության դեպքում։ Գլխավոր կապալառուի կողմից այդ իրավունքի ձեռքբերումը ծրագրի ընթացքում չի արգելվում։ Կարգավորումը նորմատիվ է՝ անորոշ թվով անձանց համար բազմակի կիրառվող կանոններ սահմանելու պատճառով։
Պատասխանատվության և փաստագրման ապահովումը
Քաղաքացիական օրենսգրքի 704-րդ հոդվածի 3-րդ կետով գլխավոր կապալառուն պահպանում է պատվիրատուի առջև պատասխանատվությունը ենթակապալառուների պարտավորությունների չկատարման կամ անպատշաճ կատարման համար։ Պահպանվում են նաև նույն օրենսգրքի 749-րդ հոդվածով և քաղաքաշինական օրենսդրությամբ սահմանված բնապահպանական ու անվտանգության պարտականությունները։ 2015 թվականի մարտօ 19-ի N 596-Ն որոշման լրացումներով գլխավոր կապալառուն ապահովում է կատարողական փաստաթղթերի ամբողջական փաթեթը և դրանց վերականգնումը, իսկ փաստացի կատարողները և մասնագետները փաստաթղթերը կազմում ու ստորագրում են իրենց իրավասության սահմաններում։ Ընդունող հանձնաժողովում պահպանվում է փաստացի կատարողների մասնակցությունը։ Կառուցապատողը ներկայացնում է աշխատանքներն իրականացնող անձանց և նրանց գործունեության իրավունքի տվյալները, ինչպես նաև ոչ ռեզիդենտ գլխավոր կապալառուի պետական գրանցումը և հատուկ բացառության պայմանը հիմնավորող տեղեկությունները։ Փոփոխությունների մասին ծանուցվում է գործող կարգով։
Նախագծի մշակման գործընթացում ներգրավված ինստիտուտները և անձինք
Նախագիծը մշակվել է Հայաստանի Հանրապետության քաղաքաշինության կոմիտեի կողմից։ 
Իրավական ակտի կիրարկման դեպքում ակնկալվող արդյունքը
Կհստակեցվի գլխավոր կապալառուի կազմակերպչական դերը՝ պահպանելով աշխատանքներն անմիջականորեն կատարողների մասնագիտական պահանջները, կառուցապատման թույլտվությունները, հսկողությունը, փաստագրումն ու պատասխանատվությունը։ Կազմակերպչական կարողությունների ներգրավումը չի ստեղծի գնումների ընթացակարգերից կամ մասնակիցների նկատմամբ օրինական պահանջներից բացառություն։
Բյուջետային ազդեցությունը
Նախագծի ընդունումը պետական բյուջեից լրացուցիչ ծախսեր չի պահանջում։
Կապը ռազմավարական փաստաթղթերի հետ
Նախագիծը համահունչ է Հայաստանի Հանրապետության կառավարության 2021 թվականի ապրիլի 8-ի N 531-Լ որոշման N 1 հավելվածով հաստատված՝ Քաղաքաշինության բնագավառի զարգացման ռազմավարական ծրագրի՝ գործարար միջավայրի բարելավման և ներդրումների խթանման նպատակին։ Ոչ ռեզիդենտ գլխավոր կապալառուների ներգրավման և նրանց կողմից պատշաճ լիցենզիա ձեռք բերելու դեպքում որոշ աշխատանքներ սեփական ուժերով իրականացնելու հնարավորությունը նպաստում է օտարերկրյա փորձի և մասնագիտական կարողությունների ներգրավմանը։
Այլ իրավական ակտերի ընդունման անհրաժեշտությունը և կիրարկման ժամկետը
2015 թվականի մարտօ 19-ի N 596-Ն որոշման անհրաժեշտ լրացումներն ու փոփոխությունը ներառվել են նույն նախագծում։ 

[bookmark: _GoBack]



